บี้แบงก์รัฐให้กู้น้ำท่วม
คลังเร่ง 5 แบงก์รัฐ ตั้งโต๊ะแก้หนี้นอกระบบและปล่อยกู้เพิ่ม หลังน้ำท่วมทำคนอ่วมตกงานขาดรายได้
4 ธ.ค. 2554

คลังเร่ง 5 แบงก์รัฐ ตั้งโต๊ะแก้หนี้นอกระบบและปล่อยกู้เพิ่ม หลังน้ำท่วมทำคนอ่วมตกงานขาดรายได้
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) เปิดเผยว่า วิกฤตอุทกภัยปี 2554 ได้สร้างความเสียหายต่อระบบเศรษฐกิจเป็นมูลค่า 1.27-2.54 แสนล้านบาท ส่งผลให้คนว่างงาน 7.3–9.2 แสนคน ทำให้ประชาชนมีรายได้ลดลงไม่เพียงพอต่อการดำรงชีพ และบางคนต้องไปกู้เงินนอกระบบเพิ่มมากขึ้น
ดังนั้น คลังได้เตรียมการแก้ไขปัญหาโดยให้สถาบันการเงินเฉพาะกิจ 5 แห่ง เปิดจุดบริการสำหรับรับปรึกษาปัญหาหนี้นอกระบบและพิจารณาให้สินเชื่อแก่ประชาชนในทุกสาขาทั่วประเทศ เพื่อเตรียมพร้อมปล่อยสินเชื่อให้ลูกหนี้นอกระบบในพื้นที่โดยตรงได้ทันที
ทั้งนี้ สถาบันการเงินของรัฐประกอบด้วย ธนาคารเพื่อการเกษตรและสหกรณ์การเกษตร (ธ.ก.ส.) ธนาคารออมสิน ธนาคารอิสลามแห่งประเทศไทย (ไอแบงก์) ธนาคารพัฒนาวิสาหกิจขนาดกลางและขนาดย่อมแห่งประเทศไทย|(ธพว.) และธนาคารอาคารสงเคราะห์ (ธอส.)
ก่อนหน้านี้ ธ.ก.ส.ช่วยเหลือ|ผู้ประสบอุทกภัยโดยขยายเวลาชำระหนี้ 3 ปี ธนาคารออมสิน พักชำระหนี้เงินต้นและดอกเบี้ยไม่เกิน 6 เดือน ด้านไอแบงก์ ผ่อนปรนการชำระหนี้ 3 เดือน ขณะที่ ธพว.ให้วงเงินกู้ฟื้นฟูกิจการรายละไม่เกิน 1 ล้านบาท และ ธอส.ได้ปรับลดอัตราดอกเบี้ยและเปิดโอกาสให้กู้เพิ่มเติม
ด้าน นายก๊ก ดอนสำราญ ประธานชุมนุมสหกรณ์ออมทรัพย์แห่งประเทศไทย (ชสอ.) เปิดเผยว่า ชสอ.เตรียมวงเงินกู้ 1,000 ล้านบาท เพื่อให้สหกรณ์ออมทรัพย์นำไปปล่อยกู้สมาชิกสหกรณ์ที่ได้รับ|ผลกระทบจากเหตุน้ำท่วม อัตราดอกเบี้ย 4%